b'\n_START_ARTICLE_\nDonald Trump\n_START_SECTION_\nBiografija\n_START_PARAGRAPH_\nDonaldas Trampas gim\xc4\x97 1946\xc2\xa0m. bir\xc5\xbeelio 14 d. Niujorke. Jis buvo ketvirtasis Niujorko nekilnojamojo turto rinkos magnato Fredo Trampo vaikas. Kai D. Trampui buvo 13 met\xc5\xb3, d\xc4\x97l netinkamo elgesio mokykloje t\xc4\x97vas j\xc4\xaf i\xc5\xa1siunt\xc4\x97 mokytis \xc4\xaf karo akademij\xc4\x85. V\xc4\x97liau Donaldas mok\xc4\x97si Vartono verslo mokykloje prie Pensilvanijos universiteto ir dirbo t\xc4\x97vo kompanijoje. 1971\xc2\xa0m. D. Trampas per\xc4\x97m\xc4\x97 kompanijos valdym\xc4\x85 i\xc5\xa1 t\xc4\x97vo ir pervadino j\xc4\x85 \xc4\xaf \xe2\x80\x9eThe Trump Organization\xe2\x80\x9c. Daugeliui kompanijai priklausan\xc4\x8di\xc5\xb3 dangorai\xc5\xbei\xc5\xb3 buvo suteikti Trampo kompanijos pavadinimai: Trump Tower, Trump Plaza ir pan. \xc5\xa0i\xc5\xb3 pastat\xc5\xb3 yra ne vien Niujorke, bet ir Mumbajuje, Stambule ir Filipin\xc5\xb3 miestuose. D. Trampas pl\xc4\x97tojo vie\xc5\xa1bu\xc4\x8di\xc5\xb3 ir kazino versl\xc4\x85, ta\xc4\x8diau \xc5\xa1i \xc4\xafmon\xc4\x97 keturis kartus skelb\xc4\x97 bankrot\xc4\x85. D. Trampo verslas ap\xc4\x97m\xc4\x97 pramog\xc5\xb3 srit\xc4\xaf: 1996\xe2\x88\x922015\xc2\xa0m. jam priklaus\xc4\x97 \xe2\x80\x9eMis Visata\xe2\x80\x9c, \xe2\x80\x9eMis JAV\xe2\x80\x9c ir \xe2\x80\x9eMis JAV paaugl\xc4\x97\xe2\x80\x9c gro\xc5\xbeio konkurs\xc5\xb3 teis\xc4\x97s. 2003 m. jis prad\xc4\x97jo vadovauti NBC TV kanalo realyb\xc4\x97s \xc5\xa1ou \xe2\x80\x9eMokinys\xe2\x80\x9d (\xe2\x80\x9eThe Apprentice\xe2\x80\x9c). \xc5\xa0ioje laidoje dalyviai konkuravo d\xc4\x97l vadybininko vietos Trampo kompanijoje. D. Trampas laidos \xe2\x80\x9eMokinys\xe2\x80\x9d ved\xc4\x97ju buvo 14 met\xc5\xb3 ir deklaravo 213 mln. JAV doleri\xc5\xb3 vert\xc4\x97s i\xc5\xa1 TV kanalo gautas pajamas._NEWLINE_Apie siek\xc4\xaf tapti JAV prezidentu D. Trampas u\xc5\xbesimin\xc4\x97 bent 1987\xc2\xa0m. 2000\xc2\xa0m. JAV prezidento rinkimuose jis nor\xc4\x97jo tapti Reform\xc5\xb3 partijos kandidatu. 2015\xc2\xa0m. bir\xc5\xbeel\xc4\xaf D. Trampas Respublikon\xc5\xb3 partijoje oficialiai patvirtino siek\xc4\xaf tapti JAV prezidentu. Per rinkimus jis \xc5\xbead\xc4\x97jo sustiprinti JAV ekonomik\xc4\x85, pastatyti sien\xc4\x85 tarp JAV ir Meksikos bei laikinai u\xc5\xbedrausti musulmon\xc5\xb3 imigracij\xc4\x85 \xc4\xaf JAV. Pastarieji du pa\xc5\xbeadai suk\xc4\x97l\xc4\x97 \xc4\xafvairi\xc5\xb3 visuomen\xc4\x97s grupi\xc5\xb3 protest\xc5\xb3. Respublikon\xc5\xb3 partija j\xc4\xaf patvirtino savo kandidatu \xc4\xaf JAV prezidentus._NEWLINE_D. Trampas 2016\xc2\xa0m. lapkri\xc4\x8dio 8 d. \xc4\xafvykusiuose rinkimuose \xc4\xafveik\xc4\x97 Demokrat\xc5\xb3 partijos kandidat\xc4\x99 Hilari Klinton ir 2017\xc2\xa0m. sausio 20 d. buvo prisaikdintas 45-uoju JAV prezidentu. D. Trampas tapo pirmuoju JAV prezidentu, kuris anks\xc4\x8diau n\xc4\x97jo joki\xc5\xb3 oficiali\xc5\xb3 valstybini\xc5\xb3 pareig\xc5\xb3 ir nebuvo tarnav\xc4\x99s JAV kariuomen\xc4\x97je.'